钦定古今图书集成/理学汇编/学行典/第177卷 > 孝经 > 《庶人章》
## 钦定古今图书集成/理学汇编/学行典/第177卷 > 孝经 > 《庶人章》

用天之道，分地之利，谨身节用，以养父母，此庶人之
孝也。

〈疏〉庶人服田力穑，当须用天之四时生成之道也。分地五土所宜之利，谨慎其身，节省其用，以供养其父母，此则庶人之孝也。

故自天子至于庶人，孝无终始而患不及者，未之有
也。

〈疏〉正义曰：于此总结之，则其五等尊卑虽殊，至于奉亲，其道不别。故从天子以下至于庶人，其孝道则无终始贵贱之异也。